Document ID: 32013D0086

NÕUKOGU OTSUS,
12. veebruar 2013,
Cartagena bioohutuse protokolli vastutust ja kahju hüvitamist käsitleva Nagoya - Kuala Lumpuri lisaprotokolli Euroopa Liidu nimel sõlmimise kohta
(EMPs kohaldatav tekst)
(2013/86/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 192 koostoimes artikli 218 lõike 6 punktiga a,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut (1)
ning arvestades järgmist:
(1)
Bioloogilise mitmekesisuse konventsiooni Cartagena bioohutuse protokolli (2) artikliga 27 nähakse ette, et protokolliosaliste kohtumisena toimiv osaliste konverents (COP/MOP) algatab oma esimesel kohtumisel geneetiliselt muundatud elusorganismide piiriülese veoga tekitatud kahjuga kaasneva vastutuse ja kahju hüvitamise rahvusvaheliste eeskirjade ja menetluste väljatöötamise protsessi.
(2)
Juunis 2007 võttis nõukogu vastu otsuse, millega komisjonile antakse volitused osaleda Euroopa Liidu nimel asjaomases valdkonnas vastutust ja kahju hüvitamist käsitlevatel läbirääkimistel seoses ELi pädevusse kuuluvate küsimustega ning kooskõlas teatavate läbirääkimisjuhistega. Volitusi pikendati 2008. aasta oktoobris, et hõlmata läbirääkimiste viimased etapid.
(3)
Jaapanis Nagoyas 11. oktoobril 2010 COP/MOPi viiendal kohtumisel toetas liit lõppkompromissi, mis saavutati Cartagena bioohutuse protokolli vastutust ja kahju hüvitamist käsitleva Nagoya - Kuala Lumpuri lisaprotokolli („lisaprotokoll”) suhtes, kuna see jäi kokkulepitud liidu seisukohtade ja komisjonile antud läbirääkimisjuhiste piiridesse.
(4)
Lisaprotokoll võeti vastu COP/MOPi viienda kohtumise täiskogu lõppistung 15. oktoobril 2010.
(5)
Nõukogu väljendas 20. detsembril 2010 heameelt Nagoya - Kuala Lumpuri lisaprotokolli vastuvõtmise üle.
(6)
Vastavalt nõukogu 6. mai 2011. aasta otsusele (3) kirjutas liit lisaprotokollile alla 11. mail 2011 tingimusel, et see sõlmitakse hilisemal kuupäeval.
(7)
Vastavalt bioloogilise mitmekesisuse konventsiooni (4) artiklile 34 on kõik konventsiooni protokollid avatud riikidele ja piirkonna majanduskoostöö organisatsioonidele ratifitseerimiseks, vastuvõtmiseks või heakskiitmiseks.
(8)
Liit ja selle liikmesriigid peaksid võimalikult kiiresti andma hoiule omalisaprotokolli ratifitseerimis-, vastuvõtmis- või heakskiitmiskirjad.
(9)
Lisaprotokoll aitab saavutada liidu keskkonnapoliitika eesmärke.
(10)
Protokoll tuleks liidu nimel heaks kiita,
ON VASTU VÕTNUD KÄESOLEVA OTSUSE:
Artikkel 1
Käesolevaga kiidetakse liidu nimel heaks Cartagena bioohutuse protokolli vastutust ja kahju hüvitamist käsitleva Nagoya - Kuala Lumpuri lisaprotokoll.
Lisaprotokolli tekst on lisatud käesolevale otsusele.
Artikkel 2
Nõukogu eesistuja nimetab isiku(d), kes on liidu pädevusse kuuluvates küsimustes volitatud lisaprotokolli (5) artiklis 18 ettenähtud heakskiitmiskirja Euroopa Liidu nimel hoiule andma. Samal ajal annab volitatud isik hoiule käesoleva otsuse lisas esitatud deklaratsiooni vastavalt bioloogilise mitmekesisuse konventsiooni artikli 34 lõike 3 sätetele.
Artikkel 3
Käesolev otsus jõustub selle avaldamise päeval.
Brüssel, 12. veebruar 2013

Labels: 11
5
7
0
8